CELEX: 
Language: ro
Date: 2021-07-08 00:00:00
Title: REGULAMENTUL DE PUNERE ÎN APLICARE (UE) …/… AL COMISIEI de stabilire a detaliilor privind datele statistice care trebuie transmise de către statele membre în ceea ce privește controalele asupra produselor care intră pe piața Uniunii cu privire la siguranța și conformitatea produselor

REGULAMENTUL DE PUNERE ÎN APLICARE (UE) …/… AL COMISIEI
            
            
               din 8.7.2021
            
            
               de stabilire a detaliilor privind datele statistice care trebuie transmise de către statele membre în ceea ce privește controalele asupra produselor care intră pe piața Uniunii cu privire la siguranța și conformitatea produselor
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2019/1020 al Parlamentului European și al Consiliului din 20 iunie 2019 privind supravegherea pieței și conformitatea produselor și de modificare a Directivei 2004/42/CE și a Regulamentelor (CE) nr. 765/2008 și (UE) nr. 305/2011
                  1
               , în special articolul 25 alineatul (9),
            
            
               întrucât:
            
            
               (1)Articolul 25 alineatul (6) din Regulamentul (UE) 2019/1020 impune statelor membre să prezinte Comisiei date statistice detaliate referitoare la controalele efectuate de autoritățile pe care le-au desemnat în temeiul articolului 25 alineatul (1) din Regulamentul respectiv în ceea ce privește produsele care fac obiectul legislației Uniunii și care intră pe piața Uniunii. În special, Regulamentul (UE) 2019/1020 prevede ca datele statistice să acopere numărul de intervenții în domeniul controalelor asupra unor astfel de produse în ceea ce privește siguranța și conformitatea produsului.
            
            
               (2)Este necesar să se precizeze detaliile acestor date statistice. 
            
            
               (3)În cazul în care o intervenție din partea autorităților desemnate în temeiul articolului 25 alineatul (1) din Regulamentul (UE) 2019/1020 a avut ca rezultat o cerință din partea autorităților de supraveghere a pieței de a nu pune un produs în liberă circulație în temeiul articolului 28 alineatele (1) și (2) din regulamentul respectiv, datele statistice privind numărul de intervenții ar trebui să fie completate cu informații mai detaliate cu privire la produsul în cauză pentru a înțelege mai bine aspectele și tendințele în ceea ce privește siguranța și conformitatea produselor. Datele statistice prezentate pot contribui, de asemenea, la consolidarea gestiunii riscurilor.
            
            
               (4)Deși datele statistice prezentate Comisiei privind intervențiile în domeniul controalelor ar trebui să acopere toate controalele asupra produselor care intră pe piața Uniunii, acestea ar trebui să acopere totuși doar acele controale în care a avut loc efectiv o intervenție din partea autorităților desemnate. Prin urmare, datele statistice nu ar trebui să includă date privind controalele efectuate în mod exclusiv prin tehnici de prelucrare electronică a datelor. 
            
            
               (5)Măsurile prevăzute în prezentul regulament sunt conforme cu avizul comitetului instituit în temeiul articolului 43 din Regulamentul (UE) 2019/1020, 
            
            
               ADOPTĂ PREZENTUL REGULAMENT:
            
            
                
            
            
               Articolul 1
            
            
               1.Datele statistice care trebuie transmise în temeiul articolului 25 alineatul (6) din Regulamentul (UE) 2019/1020 ar trebui să includă următoarele detalii ale intervențiilor în domeniul controalelor asupra produselor care fac obiectul legislației Uniunii în ceea ce privește siguranța și conformitatea produselor: 
            
            
               (a)numărul total de intervenții;
            
            
               (b)numărul total de intervenții care au dus la suspendarea punerii în liberă circulație în temeiul articolului 26 alineatul (1) din Regulamentul (UE) 2019/1020; 
            
         
         
            
               (c)pentru fiecare intervenție care a condus fie la o cerință din partea autorităților relevante privind acțiuni specifice care trebuie realizate de către operatorii economici în cauză, fie la o cerință din partea unei autorități de supraveghere a pieței de a nu pune un produs în liberă circulație în temeiul articolului 28 alineatele (1) și (2) din Regulamentul (UE) 2019/1020: 
            
            
               (i)data la care declarația vamală a fost acceptată de autoritățile vamale;
            
            
               (ii)un indicator al tipului de declarație vamală în cazul unei declarații vamale cu un set de date redus în temeiul articolelor 143a și 144 din Regulamentul delegat (UE) 2015/2446 al Comisiei
                  2
               ; 
            
            
               (iii)țara de origine (elementul de date 16 08 000 000) sau, dacă nu este disponibilă, țara exportatorului (subelementul de date 13 01 018 020);
            
            
               (iv)codul de subpoziție din Sistemul armonizat (subelementul de date 18 09 056 000);
            
            
               (v)în cazul în care este disponibil, codul din Nomenclatura combinată (subelementul de date 18 09 057 000);
            
            
               (vi)unitățile suplimentare (elementul de date 18 02 000 000) sau, dacă nu sunt disponibile, masa netă (elementul de date 18 01 000 000);
            
            
               (vii)modul de transport la frontieră (elementul de date 19 03 000 000);
            
            
               (viii)principala categorie de produse în cauză; 
            
            
               (ix)principalele acte legislative ale Uniunii încălcate, astfel cum a fost stabilit de autoritățile de supraveghere a pieței; 
            
            
               (x)un indicator care să semnaleze dacă produsul ar putea fi pus în liberă circulație dacă operatorii economici în cauză efectuează acțiuni specifice conform cerințelor autorităților relevante. 
            
            
               2.Datele menționate la alineatul (1) includ date privind toate controalele, cu excepția controalelor efectuate exclusiv prin tehnici de prelucrare electronică a datelor.
            
            
               3.În sensul alineatului (1), în cazul în care o declarație vamală se referă la produse care se încadrează la două sau mai multe articole din respectiva declarație vamală, intervenția asupra fiecăruia dintre articole este considerată ca o intervenție separată. 
            
            
               4.În sensul alineatului (1), litera (c), punctele (iii) - (vii) din acest articol, datele care trebuie prezentate sunt informațiile disponibile în declarația vamală în temeiul elementului de date corespunzător din anexa B la Regulamentul delegat (UE) 2015/2446. Cu toate acestea, în cazul în care statele membre, în conformitate cu articolele 2, 143a și 144 din Regulamentul delegat (UE) 2015/2446 sau cu orice alte dispoziții tranzitorii prevăzute în regulamentul respectiv, aplică cerințe diferite în materie de date declarației vamale, datele care trebuie prezentate sunt informațiile echivalente disponibile în declarația vamală care face obiectul cerințelor respective în materie de date.
            
            
               Articolul 2
            
            
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
            
               El se aplică de la 16 iulie 2021. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 8.7.2021
            
            
               
                     Pentru Comisie
               
            
         
         
            
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 169, 25.6.2019, p. 1. 
               
               
                  
                     (2)
                  
                        Regulamentul delegat (UE) 2015/2446 al Comisiei din 28 iulie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii (JO L 343, 29.12.2015, p. 1).